Vain alkuperäiset UN/ECE:n tekstit ovat kansainvälisen julkisoikeuden mukaan sitovia. Tämän säännön asema ja voimaantulopäivä on hyvä tarkastaa UN/ECE:n asiakirjan TRANS/WP.29/343 viimeisimmästä versiosta. Asiakirja saatavana osoitteessa http://www.unece.org/trans/main/wp29/wp29wgs/wp29gen/wp29fdocstts.html

E-sääntö nro 142 – Yhdenmukaiset vaatimukset, jotka koskevat moottoriajoneuvojen hyväksyntää niiden renkaiden asennuksen osalta [2020/242]

Sisältää kaiken voimassa olevan tekstin seuraaviin asti:

Täydennys 1 säännön alkuperäiseen versioon – voimaantulopäivä: 16. lokakuuta 2018

Tämä asiakirja on ainoastaan dokumentointitarkoituksiin. Todistusvoimaiset ja oikeudellisesti sitovat tekstit ovat seuraavat:

— ECE/TRANS/WP.29/2016/64 ja

— ECE/TRANS/WP.29/2018/14.

SISÄLLYSLUETTELO

SÄÄNTÖ

1. Soveltamisala

2. Määritelmät

3. Hyväksynnän hakeminen

4. Hyväksyntä

5. Vaatimukset

6. Ajoneuvotyypin muutokset ja hyväksynnän laajentaminen

7. Tuotannon vaatimustenmukaisuus

8. Seuraamukset vaatimustenmukaisuudesta poikkeavasta tuotannosta

9. Tuotannon lopettaminen

10. Hyväksyntätesteistä vastaavien tutkimuslaitosten ja tyyppihyväksyntäviranomaisten nimet ja osoitteet

LIITTEET

1 Ilmoituslomake

2 Ilmoitus

3 Hyväksyntämerkki

1. SOVELTAMISALA

Tätä sääntöä sovelletaan luokan M1 (1) ajoneuvoihin niiden renkaiden asentamisen osalta.

Sitä ei sovelleta ajoneuvoihin, joiden käyttöolosuhteet eivät ole yhteensopivia luokkien C1 tai C2 renkaiden kanssa, eikä ajoneuvoihin siltä osin kuin kyse on seuraavien asentamisesta:

a) tilapäiskäyttöön tarkoitettu varapyörä-rengasyhdistelmä ja/tai

b) itsekantavat run flat -renkaat ja/tai run flat -järjestelmä, kun käyttötilana on tyhjentyneen renkaan tila ja/tai

c) rengaspaineen seurantajärjestelmä.

2. MÄÄRITELMÄT

Tässä säännössä sovelletaan seuraavia määritelmiä:

2.1 ’Ajoneuvotyypillä renkaiden asennuksen osalta’ tarkoitetaan ajoneuvoja, jotka eivät poikkea toisistaan sellaisilta olennaisilta ominaisuuksiltaan kuin rengastyypit, renkaan vähimmäis- ja enimmäiskokomerkinnät, pyörien mitat ja keskiösyvyydet sekä asennettaviksi soveltuvien renkaiden nopeus- ja kantavuusominaisuudet ja roiskesuojien ominaisuudet.

2.2 Renkaat jaotellaan seuraaviin luokkiin:

a) luokan C1 renkaat – renkaat, jotka on suunniteltu ensisijaisesti luokkien M1, N1, O1 ja O2 ajoneuvoihin

b) luokan C2 renkaat – renkaat, jotka on suunniteltu ensisijaisesti luokkien M2, M3, N, O3 ja O4 ajoneuvoihin ja joiden kantavuusluku yksittäisasennuksessa on ≤ 121 ja nopeusluokka ≥ N.

2.2.1 ’Rengastyypillä’ tarkoitetaan renkaita, jotka eivät eroa toisistaan seuraavien olennaisten ominaisuuksiensa suhteen:

a) renkaan luokka: C1 tai C2 kohdassa 2.2 kuvatun mukaisesti ja

b) luokan C1 renkaiden tapauksessa ilmarengastyypin ominaisuudet säännön nro 30 kohdan 2.1 mukaisesti

c) luokan C2 renkaiden tapauksessa ilmarengastyypin ominaisuudet säännön nro 54 kohdan 2.1 mukaisesti.

2.3 ’Renkaan kokomerkinnällä’ tarkoitetaan luokan C1-luokan renkaiden tapauksessa E-säännön nro 30 kohdan 2 ja luokkien C2 ja C3 renkaiden tapauksessa E-säännön nro 54 kohdan 2 mukaista merkintää.

2.4 ’Pyörän keskiösyvyydellä’ tarkoitetaan navan kiinnityspinnan etäisyyttä vanteen keskilinjasta.

2.5 ’Ilmarenkaan rakenteella’ tarkoitetaan renkaan rungon teknisiä ominaisuuksia.

2.6 ’Tavanomaisella renkaalla’ tarkoitetaan rengasta tai run flat ‐rengasta, joka on tarkoitettu tavanomaiseen maantiekäyttöön.

2.7 ’Talvirenkaalla’ tarkoitetaan rengasta, jonka kulutuspintakuvio, kulutuspinnan materiaali tai rakenne on suunniteltu ensisijaisesti niin, että sen ominaisuudet lumisissa olosuhteissa ovat tavallista rengasta paremmat ajoneuvon liikkeellelähdön ja liikkeellä pysymisen kannalta.

2.8 ’Erikoiskäyttöön tarkoitetulla renkaalla’ tarkoitetaan rengasta, joka on tarkoitettu sekakäyttöön maanteillä ja maastossa tai muihin erityistarkoituksiin. Nämä renkaat on suunniteltu ensisijaisesti sitä silmällä pitäen, että ajoneuvo lähtee liikkeelle ja pysyy liikkeessä maasto-olosuhteissa.

2.9 ’run flat -rengas’ eli ’turvarengas’ määritellään säännön nro 30 kohdassa 2.

2.10 ’Tilapäiskäyttöön tarkoitetulla vararenkaalla’ tarkoitetaan rengasta, joka poikkeaa tavanomaisia ajo-olosuhteita varten ajoneuvoon asennettavasta renkaasta ja joka on tarkoitettu ainoastaan tilapäiseen käyttöön rajoitetuissa ajo-olosuhteissa.

2.11 ’Pyörällä’ tarkoitetaan kokonaista pyörää, joka koostuu vanteesta ja levypyörästä.

2.12 ’Tilapäiskäyttöön tarkoitetulla varapyörällä’ tarkoitetaan pyörää, joka poikkeaa ajoneuvotyypin tavanomaisista pyöristä ja joka on tarkoitettu ainoastaan tilapäiseen käyttöön rajoitetuissa ajo-olosuhteissa.

2.13 ’Yksiköllä’ tarkoitetaan pyörän ja renkaan muodostamaa kokoonpanoa.

2.14 ’Vakioyksiköllä’ tarkoitetaan yksikköä, joka voidaan asentaa ajoneuvoon tavanomaista käyttöä varten.

2.15 ’Varayksiköllä’ tarkoitetaan yksikköä, joka on tarkoitettu vaihdettavaksi vakioyksikön tilalle tämän rikkoutuessa. Se voi olla kumpi tahansa seuraavista:

2.16 ’Vakiovarayksiköllä’ tarkoitetaan pyörän ja renkaan kokoonpanoa, jossa pyörän ja renkaan kokomerkinnät, pyörän keskiösyvyys ja renkaan rakenne ovat samat kuin samaan akselipaikkaan ja tiettyyn ajoneuvovarianttiin ja -versioon tavanomaista käyttöä varten asennettavan yksikön, mukaan lukien pyörät, jotka on valmistettu eri materiaalista ja joissa saatetaan käyttää erilaisia pyöränkiinnitysmuttereita tai -pultteja mutta jotka ovat muutoin samanlaisia kuin tavanomaista käyttöä varten tarkoitetut pyörät.

2.17 ’Tilapäiseen käyttöön tarkoitetulla varayksiköllä’ tarkoitetaan mitä tahansa pyörän ja renkaan kokoonpanoa, joka ei sisälly vakiovarayksikön määritelmään mutta kuuluu johonkin säännön nro 64 kohdassa 2.10 määritellyistä tilapäiseen käyttöön tarkoitettujen varayksikköjen tyypeistä.

2.18 ’Nopeusluokkatunnuksella’ tarkoitetaan luokan C1 renkaiden tapauksessa E-säännön nro 30 kohdassa 2 ja luokkien C2 renkaiden tapauksessa E-säännön nro 54 kohdassa 2 määriteltyä tunnusta.

2.19 ’Kantavuusluvulla’ eli ’kuormitusindeksillä’ tarkoitetaan numeroa, joka ilmaisee renkaan enimmäiskuormituksen luokan C1 renkaiden tapauksessa E-säännön nro 30 kohdan 2 ja luokkien C2 renkaiden tapauksessa E-säännön nro 54 kohdan 2 mukaisesti.

2.20 ’Enimmäiskuormituksella’ tarkoitetaan suurinta massaa, jonka rengas pystyy kantamaan, kun sitä käytetään renkaan valmistajan määrittelemien edellytysten mukaisesti.

3. HYVÄKSYNNÄN HAKEMINEN

3.1 Ajoneuvotyypin hyväksyntää renkaiden asennuksen osalta hakee ajoneuvon valmistaja tai tämän asianmukaisesti valtuuttama edustaja.

3.2 Hakemukseen on liitettävä seuraavat asiakirjat kolmena kappaleena, ja siinä on esitettävä

3.2.1 ajoneuvotyypin kuvaus kohdassa 5 mainittujen seikkojen osalta.

3.3 Tyyppihyväksyntätesteistä vastaavalle tutkimuslaitokselle on toimitettava hyväksyttävää ajoneuvotyyppiä edustava ajoneuvo tai hyväksyttävää ajoneuvotyyppiä edustava simulointiväline.

4. HYVÄKSYNTÄ

4.1 Jos tämän säännön mukaisesti hyväksyttäväksi toimitettu ajoneuvotyyppi täyttää kohdan 5 vaatimukset, kyseiselle ajoneuvotyypille myönnetään hyväksyntä.

4.2 Kullekin hyväksytylle ajoneuvotyypille annetaan hyväksyntänumero. Hyväksyntänumeron kahdesta ensimmäisestä numerosta (tällä hetkellä 00, eli sääntö on alkuperäisessä muodossaan) käy ilmi muutossarja, joka sisältää ne sääntöön tehdyt tärkeät tekniset muutokset, jotka ovat hyväksynnän myöntämishetkellä viimeisimmät. Sama sopimuspuoli ei saa antaa samaa numeroa toiselle ajoneuvotyypille renkaiden asennuksen osalta.

4.3 Tähän sääntöön perustuvasta ajoneuvotyypin hyväksynnästä tai hyväksynnän epäämisestä tai peruuttamisesta on ilmoitettava tätä sääntöä soveltaville sopimuksen sopimuspuolille tämän säännön liitteessä 1 esitetyn mallin mukaisella lomakkeella. Ilmoitukseen on liitettävä hakijan toimittamat valokuvat ja/tai kaaviot sopivassa mittakaavassa enintään A4-kokoisina (210 × 297 mm) tai A4-kokoisiksi taitettuina.

4.4 Jokaiseen tämän säännön perusteella tyyppihyväksyttyyn ajoneuvoon on kiinnitettävä näkyvästi hyväksyntälomakkeessa määriteltyyn helppopääsyiseen kohtaan liitteessä 3 kuvatun mallin mukainen kansainvälinen hyväksyntämerkki, jonka osat ovat

4.4.1 E-kirjain ja hyväksynnän myöntäneen maan tunnusnumero, jotka ovat ympyrän sisällä (2),

4.4.2 kohdassa 4.4.1 tarkoitetun ympyrän oikealla puolella tämän säännön numero, R-kirjain, viiva ja hyväksyntänumero.

4.5 Jos ajoneuvo on sellaisen ajoneuvotyypin mukainen, jolle on myönnetty hyväksyntä yhden tai useamman sopimukseen liitetyn säännön perusteella maassa, joka on myöntänyt hyväksynnän tämän säännön perusteella, kohdassa 4.4.1 tarkoitettua tunnusta ei tarvitse toistaa. Tällöin sääntöjen ja tyyppihyväksyntien numerot sekä lisätunnukset on sijoitettava pystysarakkeisiin kohdassa 4.4.1 tarkoitetun tunnuksen oikealle puolelle.

4.6 Hyväksyntämerkin on oltava selvästi luettavissa ja pysyvä.

4.7 Hyväksyntämerkki on sijoitettava ajoneuvon tyyppikilpeen tai lähelle sitä.

4.8 Tämän säännön liitteessä 3 annetaan esimerkkejä hyväksyntämerkeistä.

5. VAATIMUKSET

5.1 Yleiset vaatimukset

5.1.1 Ellei kohdan 5.2.4.2 määräyksistä muuta johdu, kaikkien ajoneuvoon asennettavien renkaiden, myös mahdollisen vararenkaan, on täytettävä tämän säännön vaatimukset.

5.1.2 Kaikkien ajoneuvoon asennettujen renkaiden, myös mahdollisen vararenkaan, on täytettävä tapauksen mukaan säännössä nro 30, 54 tai 117 vahvistetut tekniset vaatimukset ja siirtymämääräykset.

5.2 Suoritusvaatimukset

5.2.1 Renkaan asentaminen

5.2.1.1 Kaikkien ajoneuvoon tavanomaisesti asennettavien renkaiden – eli muiden kuin mahdollisten tilapäiseen käyttöön tarkoitettujen varayksiköiden – on oltava rakenteeltaan samanlaisia.

5.2.1.2 Kaikkien yhdelle akselille tavanomaisesti asennettavien renkaiden on oltava samaa tyyppiä.

5.2.1.3 Pyörän pyörintätilan on oltava riittävän suuri, jotta se sallii esteettömän liikkeen käytettäessä suurimpia sallittuja rengaskokoja ja vanneleveyksiä – pyörän pienin ja suurin keskiösyvyys huomioon otettuna – ajoneuvon valmistajan ilmoittamien jousitus- ja ohjausrajoitusten pienimpien ja suurimpien arvojen puitteissa. Tämä on varmistettava suorittamalla tarkistukset suurimmilla ja leveimmillä renkailla ottaen huomioon asiaankuuluvassa E-säännössä ilmoitetut renkaan kokomerkintään sovellettavat mittatoleranssit (eli suurin verhopinta).

5.2.1.4 Tutkimuslaitos ja/tai tyyppihyväksyntäviranomaiset voivat hyväksyä myös jonkin vaihtoehtoisen testausmenettelyn (esim. virtuaalitestauksen), jolla varmistetaan, että kohdan 5.2.1.3 vaatimukset täyttyvät.

5.2.2 Kantavuus

5.2.2.1 Ellei tämän säännön kohdan 5.2.4 määräyksistä muuta johdu, on jokaisen ajoneuvoon asennettavan renkaan, myös mahdollisen vakiovarayksikön, tämän säännön kohdassa 5.2.2.2 määritetyn enimmäiskuormituksen oltava jokin seuraavista:

5.2.2.1.1 ajoneuvoon asennettujen renkaiden ollessa samaa tyyppiä ja yksittäisasennettuna: vähintään puolet ajoneuvon valmistajan ilmoittamasta raskaimmin kuormitetun akselin suurimmasta teknisesti sallitusta akselimassasta

5.2.2.1.2 ajoneuvoon asennettujen renkaiden ollessa useampaa kuin yhtä tyyppiä ja yksittäisasennettuna: vähintään puolet ajoneuvon valmistajan ilmoittamasta kyseisen akselin suurimmasta teknisesti sallitusta akselimassasta

5.2.2.1.3 ajoneuvoon asennettujen renkaiden ollessa luokan C1 renkaita paripyöräasennettuna: vähintään 0,27 kertaa ajoneuvon valmistajan ilmoittama kyseisen akselin suurin teknisesti sallittu akselimassa

5.2.2.1.4 akseleille asennettujen renkaiden ollessa luokan C2 renkaita paripyöräasennettuna: vähintään 0,25 kertaa ajoneuvon valmistajan ilmoittama kyseisen akselin suurin teknisesti sallittu akselimassa paripyöräkäytön kantavuusluvun osalta.

5.2.2.2 Renkaan enimmäiskuormitus määritetään seuraavasti:

5.2.2.2.1 Luokan C1 renkaiden tapauksessa otetaan huomioon E-säännön nro 30 kohdassa 2 tarkoitettu enimmäiskuormitus.

5.2.2.2.2 Luokan C2 renkaiden tapauksessa otetaan huomioon E-säännön nro 54 kohdassa 2 tarkoitettu taulukko Kantavuuden vaihtelu nopeuden mukaan, jossa esitetään kantavuuslukujen ja nimellisnopeusluokkien tunnusten funktiona ne kuormituksen vaihtelut, jotka ilmarengas kestää ajoneuvon suurin rakenteellinen nopeus huomioon ottaen.

5.2.2.3 Valmistajan on annettava tarvittavat tiedot vararenkaiden kantavuudesta ajoneuvon omistajan oppaassa tai muutoin ajoneuvossa.

5.2.3 Nopeusluokka

5.2.3.1 Jokaisessa ajoneuvoon tavanomaisesti asennettavassa renkaassa on oltava nopeusluokkamerkintä.

5.2.3.1.1 Luokan C1 renkaan tapauksessa nopeusluokkamerkinnän on oltava yhteensopiva ajoneuvon suurimman rakenteellisen nopeuden kanssa. Nopeusluokkien V, W ja Y renkaiden tapauksessa on otettava huomioon E-säännössä nro 30 kuvattu enimmäiskuormitus.

5.2.3.1.2 Luokan C2 renkaan tapauksessa nopeusluokkamerkinnän on oltava yhteensopiva ajoneuvon suurimman rakenteellisen nopeuden ja E-säännön nro 54 kohdassa 2 tarkoitetusta taulukosta Kantavuuden vaihtelu nopeuden mukaan johdetun sovellettavan kuorman ja nopeuden yhdistelmän kanssa.

5.2.3.2 Kohtien 5.2.3.1.1 ja 5.2.3.1.2 vaatimuksia ei sovelleta seuraavissa tapauksissa:

5.2.3.2.1 Käytetään tilapäiseen käyttöön tarkoitettuja varayksiköitä, joihin sovelletaan tämän säännön kohtaa 5.2.5.

5.2.3.2.2 Ajoneuvot varustetaan tavallisesti tavanomaisilla renkailla ja aika ajoin talvirenkailla. Tällöin talvirenkaan nopeusluokkamerkinnän on vastattava nopeutta, joka on joko suurempi kuin ajoneuvon suurin rakenteellinen nopeus tai vähintään 160 km/h (tai molemmat). Jos ajoneuvon suurin rakenteellinen nopeus on kuitenkin suurempi kuin siihen asennettujen talvirenkaiden alinta nopeusluokkamerkintää vastaava nopeus, ajoneuvon sisällä on oltava suurimman nopeuden varoitusmerkki, jossa ilmoitetaan asennettujen talvirenkaiden suurin nopeudenkesto ja joka on sijoitettu näkyvään paikkaan, jossa se on helposti ja pysyvästi kuljettajan havaittavissa.

5.2.3.2.3 Ajoneuvo on varustettu erikoiskäyttöön tarkoitetuilla renkailla. Jos ajoneuvon suurin rakenteellinen nopeus on kuitenkin suurempi kuin siihen asennettujen erikoiskäyttöön tarkoitettujen renkaiden alinta nopeusluokkamerkintää vastaava nopeus, ajoneuvon sisällä on oltava suurimman nopeuden varoitusmerkki, jossa ilmoitetaan asennettujen erikoiskäyttöön tarkoitettujen renkaiden suurin nopeudenkesto ja joka on sijoitettu näkyvään paikkaan, jossa se on helposti ja pysyvästi kuljettajan havaittavissa.

5.2.3.2.4 Ajoneuvo on varustettu nopeudenrajoitustoiminnon toteuttavalla sisäisellä järjestelmällä. Tällöin renkaiden nopeusluokkamerkinnän on oltava yhteensopiva sen nopeuden kanssa, johon rajoitin on asetettu. Jos kuitenkin ajoneuvon valmistajan mukaan ajoneuvon suurin rakenteellinen nopeus on suurempi kuin siihen asennettujen renkaiden alinta nopeusluokkamerkintää vastaava nopeus, ajoneuvon sisällä on oltava suurimman nopeuden varoitusmerkki, jossa ilmoitetaan renkaiden suurin nopeudenkesto ja joka on sijoitettu näkyvään paikkaan, jossa se on helposti ja pysyvästi kuljettajan havaittavissa.

5.2.3.3 Valmistajan on annettava tarvittavat tiedot vararenkaiden kantavuudesta ajoneuvon omistajan oppaassa tai muutoin ajoneuvossa.

5.2.4 Erityistapaukset

5.2.4.1 Perävaunun vetämiseen suunniteltujen ajoneuvojen tapauksessa perävaunun kytkentälaitteeseen kohdistuva lisäkuorma saa aiheuttaa takarenkaiden enimmäiskuormituksen ylityksen, kun on kyse luokan C1 renkaista, mutta enintään 15 prosentilla. Tällaisessa tapauksessa on ajoneuvon omistajan oppaassa tai kohdassa 5.2.3.3 tarkoitetulla muulla tavalla annettava selkeät tiedot ja ohjeet suurimmasta sallitusta nopeudesta, joka ajoneuvolla saa olla perävaunua vedettäessä ja joka ei missään tapauksessa saa olla yli 100 km/h, ja takarenkaiden paineesta, jonka on oltava vähintään 20 kPa eli 0,2 baaria suurempi kuin tavanomaiseen (eli perävaunuttomaan) käyttöön suositeltu rengaspaine.

5.2.4.2 Poikkeustapauksissa, joissa ajoneuvot on suunniteltu käyttöolosuhteisiin, jotka eivät ole yhteensopivia luokan C1 tai C2 renkaiden ominaisuuksien kanssa, minkä vuoksi niihin on tarpeen asentaa ominaisuuksiltaan toisenlaiset renkaat, ei sovelleta tämän säännön kohdan 5.1.1 vaatimuksia, mikäli kaikki seuraavat edellytykset täyttyvät:

5.2.4.2.1 Renkaat täyttävät joko säännön nro 75 tai säännön nro 106 tekniset vaatimukset ja siirtymämääräykset.

5.2.4.2.2 Tyyppihyväksyntäviranomainen ja tutkimuslaitos katsovat, että asennetut renkaat soveltuvat ajoneuvon käyttöolosuhteisiin. Poikkeuksen tyyppi ja hyväksynnän perustelut on ilmoitettava testausselosteessa ja liitteen 2 mukaisessa ilmoituslomakkeessa.

5.2.5 Varapyörät ja -renkaat

5.2.5.1 Jos ajoneuvo on varustettu vakiovarayksiköllä, yksikön on oltava kooltaan sama kuin ajoneuvoon tosiasiallisesti asennetut renkaat.

5.2.5.2 Jokaisen ajoneuvon, joka on varustettu tilapäiseen käyttöön tarkoitetulla varayksiköllä tai run flat -renkailla, on täytettävä E-säännön nro 64 tekniset ja siirtymämääräykset ajoneuvon varustamista tilapäiseen käyttöön tarkoitetuilla varayksiköillä ja run flat -renkailla koskevien vaatimusten osalta.

Jos tilapäiseen käyttöön tarkoitetun varayksikön asentaminen ajoneuvoon edellyttää erityisiä varotoimia (esim. jos tilapäiseen käyttöön tarkoitetun varayksikön saa asentaa ainoastaan etuakselille, jolloin etuakselin vakioyksikkö on ensin asennettava taka-akselin vioittuneen vakioyksikön tilalle), se on ilmoitettava selkeästi ajoneuvon omistajan oppaassa tai muutoin ajoneuvossa. Lisäksi on varmistettava, että tämän säännön kohdan 5.2.1.3 vaatimuksia noudatetaan soveltuvin osin.

6. AJONEUVOTYYPIN MUUTOKSET JA HYVÄKSYNNÄN LAAJENTAMINEN

6.1 Hyväksyttyyn ajoneuvotyyppiin tehtävistä muutoksista on ilmoitettava tyyppihyväksyntäviranomaiselle, joka on hyväksynyt kyseisen ajoneuvotyypin. Tyyppihyväksyntäviranomainen voi tämän jälkeen

a) valmistajaa kuultuaan päättää, että on myönnettävä uusi tyyppihyväksyntä, tai

b) soveltaa kohdassa 6.1.1 (Tarkistus) esitettyä menettelyä ja tapauksen mukaan kohdassa 6.1.2 (Laajennus) esitettyä menettelyä.

6.1.1 Tarkistus

Jos liitteessä 1 esitettyihin ilmoituslomakkeisiin kirjatut tiedot ovat muuttuneet ja tyyppihyväksyntäviranomainen katsoo, ettei tehdyillä muutoksilla todennäköisesti ole merkittävää kielteistä vaikutusta ja että ajoneuvo joka tapauksessa edelleen täyttää vaatimukset, muutosta pidetään ”tarkistuksena”.

Tällaisessa tapauksessa tyyppihyväksyntäviranomaisen on tarvittaessa annettava uudelleen liitteessä 1 esitettyjen ilmoituslomakkeiden tarkistetut sivut ja osoitettava selvästi jokaisella tarkistetulla sivulla muutoksen luonne ja sivun uudelleenantamisen päivämäärä. Liitteessä 1 esitettyjen ilmoituslomakkeiden konsolidoidun, päivitetyn toisinnon, johon on liitetty yksityiskohtainen kuvaus muutoksista, katsotaan myös täyttävän tämän vaatimuksen.

6.1.2 Laajennus

Muutosta pidetään ”laajennuksena”, jos liitteen 1 mukaisten ilmoituslomakkeiden tietojen muutoksen lisäksi

a) tarvitaan uusia tarkastuksia tai testejä tai

b) jokin ilmoituksen tieto (lukuun ottamatta sen liitteitä) on muuttunut tai

c) pyydetään hyväksyntää myöhemmän muutossarjan mukaisesti sen voimaantulon jälkeen.

6.2 Hyväksynnän vahvistaminen tai epääminen, jossa eritellään muutokset, annetaan kohdassa 4.3 täsmennetyllä menettelyllä tiedoksi tätä sääntöä soveltaville sopimuspuolille. Myös ilmoituslomakkeiden ja testausselosteiden hakemistoa, joka on liitetty liitteessä 1 esitettyyn ilmoitukseen, on muutettava niin, että siitä käy ilmi viimeisimmän tarkistuksen tai laajennuksen päivämäärä.

6.3 Hyväksynnän laajentamisen myöntävän tyyppihyväksyntäviranomaisen on annettava sarjanumero kaikille kyseistä laajentamista koskeville ilmoituslomakkeille.

7. TUOTANNON VAATIMUSTENMUKAISUUS

7.1 Tuotannon vaatimustenmukaisuuden testausmenettelyjen on vastattava sopimuksen 2 artiklassa ja lisäyksessä 2 (E/ECE/324-E/ECE/TRANS/505/Rev.2) vahvistettuja yleisiä määräyksiä ja täytettävä seuraavat vaatimukset:

7.2 Tämän säännön mukaisesti hyväksyttävä ajoneuvo on valmistettava siten, että se vastaa hyväksyttyä tyyppiä ja täyttää kohdan 5 vaatimukset.

7.3 Tyyppihyväksynnän myöntänyt viranomainen voi milloin tahansa tarkastaa kutakin tuotantoyksikköä koskevat vaatimustenmukaisuuden valvontamenetelmät. Tarkastukset tehdään tavanomaisesti kerran kahdessa vuodessa.

8. SEURAAMUKSET VAATIMUSTENMUKAISUUDESTA POIKKEAVASTA TUOTANNOSTA

8.1 Ajoneuvotyypille tämän säännön perusteella myönnetty hyväksyntä voidaan peruuttaa, jos kohdan 7 vaatimukset eivät täyty.

8.2 Jos sopimuspuoli peruuttaa aiemmin myöntämänsä tyyppihyväksynnän, sen on viipymättä ilmoitettava asiasta muille tätä sääntöä soveltaville sopimuspuolille tämän säännön liitteessä 1 esitetyn mallin mukaisella ilmoituslomakkeella.

9. TUOTANNON LOPETTAMINEN

Jos hyväksynnän haltija lopettaa kokonaan tämän säännön perusteella hyväksytyn ajoneuvotyypin valmistamisen, hyväksynnän haltijan on ilmoitettava siitä hyväksynnän myöntäneelle viranomaiselle, jonka on edelleen ilmoitettava asiasta tätä sääntöä soveltaville sopimuksen sopimuspuolille tämän säännön liitteessä 1 esitetyn mallin mukaisella ilmoituslomakkeella.

10. HYVÄKSYNTÄTESTEISTÄ VASTAAVIEN TUTKIMUSLAITOSTEN JA TYYPPIHYVÄKSYNTÄVIRANOMAISTEN NIMET JA OSOITTEET

Tätä sääntöä soveltavien sopimuksen sopimuspuolten on ilmoitettava Yhdistyneiden kansakuntien sihteeristölle tyyppihyväksyntätestien suorittamisesta vastaavien tutkimuslaitosten sekä niiden tyyppihyväksyntäviranomaisten nimet ja osoitteet, jotka myöntävät hyväksynnät ja joille toimitetaan lomakkeet todistukseksi hyväksynnästä tai hyväksynnän laajentamisesta, epäämisestä tai peruuttamisesta.

(1) Ajoneuvojen rakennetta koskevan konsolidoidun päätöslauselman määritelmän mukaisesti (R.E.3) (ECE/TRANS/WP.29/78/Rev.6, kohta 2) – www.unece.org/trans/main/wp29/wp29wgs/wp29gen/wp29resolutions.html.

(2) Ajoneuvojen rakennetta koskevan konsolidoidun päätöslauselman liitteessä 3 olevan määritelmän mukaisesti (R.E.3) (ECE/TRANS/WP.29/78/Rev.6) – www.unece.org/trans/main/wp29/wp29wgs/wp29gen/wp29resolutions.html.